Sy het in ’n onbesonne oomblik by die hek uitgeglip en deur die heining by die erf oorkant ingegaan . . . en vergeet van die groot hond wat dié erf bewaak.
’n Tannie wat jare lank alleen saam met haar hondjie gebly het, het eenmaal gesê dit sal vir haar moeiliker wees om haar hond te verloor as om ’n kind te verloor en sy het al drie kinders verloor.
Ek kan my dit nie vir ’n oomblik indink of voorstel nie omdat ek nog nooit dag en nag alleen saam met ’n hondjie moes wees nie.
Dalk sit ek ook eendag alleen in ’n huisie of kamertjie met net my hondjie by my. En as ons elke dag saam gaan slaap en saam opstaan, saam voor die TV sit en saam ’n vleisie braai, sal ek dalk beter verstaan.
Dalk het die Here juis hondjies gemaak om vir ons meer as net ’n hondjie te wees. Dalk was dit sy plan B vir ’n eensame wêreld.